Meira úr bréfabunkanum

Frá útflytjanda

Við, og ég geri ráð fyrir að það eigi við um flesta útflytjendur af VÖRU (ég er ekki að tala um pappírssnepla) höfum hingað til skilað öllum þeim gjaldeyristekjum inn í landið sem hefur verið aflað. Undanfarnar vikur hafa bankarnir ekki verið starfhæfir, millifærslur ekki skilað sér á reikinga okkar og greiðslur hreinlega “týnst” í kerfinu. Við erum einfaldlega að reyna að halda okkar fyrirtækjum gangandi og höfum því tímabundið þurft að grípa til annarra úrræða. Sumir viðskiptavinir okkar hafa hreinlega neitað að senda greiðslur í gegnum íslenska banka þar sem þeir telja það ekki öruggt að greiðslan skili sér.

Um leið og bankakerfið verður almennilega starfhæft og við getum verið örugg um að greiðslur til okkar skili sér inn á okkar bankareikninga, þá munum við koma aftur með gjaldeyri inn í landið.

- - -

Hvar er gjaldeyrisforðinn?

Hér er nokkuð sem mig langar að vita, hvað varð af gjaldeyrisforðanum sem Dabbi sagðist luma á sem átti að duga í 9 mánuði? Hvað varð af gjaldeyrisforðanum sem bankarnir voru sífellt að auka allt árið til að sýna betri milliuppgjör?

Mér er spurn, en fæ sennilega aldrei svör.

- - -

Latópeningar

Ég hnaut um þessa frétt, þar sem mér er málið skylt: “Skorar á útflytjendur (og aðra í aðstöðu til þess) að koma með gjaldeyri inn í landið”. Geir Haarde talaði.

Það sem mér finnst einkennilegt er að ráðamenn – stjórnvöld – hafa ekki skorað sérstakega á auðmenn að koma með peningana “sína” aftur inn í landið. Geir var inntur eftir því og þurfti að spyrja hann oftar en einu sinni í viðtali, hvort honum fyndist ekki rétt að auðmennirnir kæmu með peningana tilbaka til Íslands. Svarið var svona, “jú, jú… það væri auðvitað æskilegt”!!

Það er eins og það megi varla nefna það að Bjöggarnir og aðrir sæti einhverri ábyrgð á því hvernig komið er. Og svo er verið að tala sérstaklega til fiskútflytjenda, sem eru margir hverjir í mikilli ímyndarkrísu og varnarbaráttu á sínum mörkuðum vegna orðspors Íslands og bankanna.

Þú getur þess í bloggi þínu í dag að nú sé gjaldmiðill okkar álíka merkilegur og latópeningar.

Ég hygg að fréttamönnum og fleirum hafi yfirsést mikilvægi þessarar staðreyndar nokkra hríð.

Það er nefnilega fátt sem minnir almenning oftar á þær ógöngur sem við erum komin í sem þjóð en þessi blessaði vonarpeningur.

Við getum hugsað jákvætt, skrúfað fyrir ljósvakamiðlana, sleppt því að lesa dagblöðin eða fara inn á Netið en við komumst ekki hjá því að vera minnt á tilvist krónunnar daglega með einum eða öðrum hætti.

Íslendingar eru komnir með bakið upp að vegg og í slíkri stöðu sýna menn oft sitt allra besta. Fólk er tilbúið að slá striki yfir fortíðina og berjast fyrir mannsæmandi framtíð en vandfundin eru deigari vopn í slíkri baráttu en vonlaus gjaldmiðill.

Sú fregn fór á kreik í gær að vænta mætti upptöku norsku krónunnar í stað þeirrar íslensku. Flestir sem um ræddu voru óskaplega ánægðir og töldu merki um árangursríkar viðræður við frændur okkar. Já, hugsanlega væri hagstæð upptaka norsku krónunnar hluti af efnahagsaðstoð Norðmanna við Íslendinga og sumir töldu að samspilið væri sennilega úthugsað þannig að síðar myndu þjóðirnar sækja saman um aðild að ES og taka upp evruna. Í ofanálag væri auðvelt að ná þverpólitískri sátt um upptöku norsku krónunnar eins og áður hefur komið fram um þessa hugmynd.

Ekki er víst að nokkur fótur sé fyrir þessari frétt og sjálfsagt má flokka hana undir bláeyga bjarstýni, en hún hafði greinilega sterk áhrif á þá sem um ræddu.

Sennilega væri fátt betur til þess fallið að glæða nýja von með þjóðinni og blása henni baráttuanda í brjóst en viljayfirlýsing ráðamanna um upptöku alvöru gjaldmiðils.

- - -

Hvað gerir 30 manna hópurinn?

Nú hefur hinn svokallaði 30 manna hópur – hópurinn sem talinn er hafa átt nokkuð drjúgan þátt að gera stöðu Íslands mjög neikvæða á alþjóðavettvangi – lent í stöðu sem er algjörlega andhverf því sem einstaklingar hópsins hafa búið við á síðari árum. Þessir einstaklingar hafa notið ómældrar virðingar, notið ótrúlegrar fjárhagslegrar velgengni, vakið aðdáun heillrar þjóðar og valdamanna hennar í meira mæli heldur en margir af bestu sonum og dætrum þjóðarinnar fengu að njóta í sínu lifanda lífi.

En á örfáum vikum hefur þetta breyst svo mikilfenglega að eina samlíkingin sem menn geta tekið er fall forsetahjóna Rúmeníu, þeirra Nicolae og Elena Ceauşescu. Nú eru einstaklingarnir í 30 manna hópnum rúnir virðingu, trausti, aðdáun og sjálfsagt hafa þeir minna á milli handanna. Meira að segja eru margir að ræða ákærur á hendur þessum mönnum á sömu nótum og ákærur Ceauşescu-hjónanna voru gefnar út þ.e. „undermining the national economy“ þó að auðvitað tali enginn um sömu endalok og þau fengu.

En nú hefur það heyrst að einstaklingar í 30 manna hópnum ætli ekki að fela sig inni í lúxusíbúðum sínum á erlendri grundu bíðandi í nokkur ár eftir að þeim verði óhætt að láta sjá sig hér heima. Þeir ætla að hittast um miðjan nóvember mjög líklega á eyjunni Kýpur til að ræða hvernig þeir geta ímyndarlega séð rétt sinn hlut bæði á heimavelli og svo einnig alþjóðlega. Lögð hafa verið drög að ráðningu stærsta og dýrasta PR-fyrirtækis heims, Fleishman-Hillard, í því augnarmiði að rétta hlut þessara manna. Án efa verður fróðlegt að sjá hvort PR-fræðin nái því markmiði og þá hvort hin umburðarlynda íslenska fyrirgefning verði jafnfljót á vettvang og hún hefur verið í áranna rás. Verður þetta án efa prófsteinn á það hvort íslenska þjóðarhjartað hafi raunverulega breyst í þessum mestu hörmungum sem þjóðin hefur lent í lengi.

- - -

Dómskerfið

Ein ábending, Sjálfstæðismenn tala mikið um að ekki eigi að fara í nornaveiðar, það mætti benda á það að nánast allt dómkerfið er skipað Sjálfstæðismönnum og ef við bíðum með að skoða málin, þá bara gleymist þetta eins og annað. Kannski einhverjir smákallar verða ofsóttir en þeir stóru sleppa eins og venjulega svona til þess að friða okkur hin.

- - -

Laun bankastjóranna

Þú verður eiginlega að taka þetta með laun bankastjóranna upp í þættinum þínum

Launin þeirra eru svo há að það er fáránlegt.

Hvað eru menn að spá???? lærðu þeir ekkert af þessu rugli?

Svo fyrir utan það þá ætlar þetta fólk að voga sér að neita að gefa upp laun bankastjóranna, ha???? Er ekki búið að fatta hjá hverjum maður er að vinna? Eða á að halda áfram með gamla bullið.

Og eins og þetta tvennt sé ekki nóg þá er Finnur Sveinbjörnsson……. Karlmaðurinn sem er forstjóri minnsta bankans með 200.000 kr hærri laun en Birna Einarsdóttir, það munar sem sé eins og einum og hálfum bónuskassastarfsmanni á því hvað hann er klár miðað við hana eða skyldi launamunurinn vera af e-m öðrum orsökum?

Finnst þér þetta hægt!!!! Við fólkið í landinu eigum þessa banka, mér finnst að það þurfi að senda þessi bankafólki skýr skilaboð núna nefnilega að bankastjórarnir eru Ríkisstarfsmenn og eiga að fá borgað samkvæmt því og að launaleynd og launamisrétti verði ekki liðið.

Það verður ábyggilega ekki mikil eftirspurn eftir íslenskum bankastjórum erlendis í bráð þannig að ekki er sú samkeppni að þrýsta upp launum bankastjóranna eða bankastarfsmanna almennt.

Þau voru hvort eð er öll hluti af bankaruglinu, þau eiga að taka einhvern part af skellinum líka.

- - -

Að skipta um í valdastofnunum

Skipta þarf um í valdastofnunum samfélagsins sem á einhvern hátt tengjast hömlulausri útþenslu, skuldsetningu og nú síðast bankahruni. Stöðu sem óbreyttir þegnar þessa lands líða núna fyrir og munu væntanlega áfram líða fyrir um langa framtíð.

Nýja bankastjórn í Seðlabankann, nýja yfirstjórn í Fjármálaeftirlitið og nýtt Alþingi.

Ekki af því að allt þetta fólk sé vanhæft, heldur til að skapa ró og ytra traust í því uppbyggingarferli sem nú þarf að hefjast.

Það væri fróðlegt, reyndar nauðsynlegt, að finna út úr því með eimhverjum hætti hvaða alþingismenn það væru sem fyrir 1.1.2008 hafi í ræðu og eða riti varða við ofþenslu bankakerfisins þ.e. að bankakerfið væri orðið alltof stórt í samanburði við ríkið, þ.e. hafi á einhvern afgerandi hátt varað við þeirri stöðu sem núna er staðreynd.

Gilt sem viðmið “í ræðu og riti” væru þá ræður eða ritaður texti :

Á Alþingi, í dagblöðum, sérfræðitímaritum, í ljósvakamiðlum RÚV og Stöð 2 svo dæmi sé tekið.

Þeir þingmenn sem kæmust á slíkan hvítlista gætu átt málsbætur eftir atvikum, en aðrir þingmenn eiga að víkja fyrir nýju fólki í næstu kosningum, kosningum sem hljóta að fara fram eins fljótt og hægt er þegar gruggið setur. Nýtt Alþingi skipar svo strax málum í fyrsttöldu stofnununum.

Ég hef furðað mig á því að ég hef engan heyrt spyrja þeirrar spurningar eftir eindæma drottningarviðtal við seðlabankastjóra í Kastljósi forðum, þegar hann talaði um sviðna jörð og brennuvarga, hver það hafi verið sem seldi þeim eldspýtustokkana og gleymdi að líma á þá miða með áletruninni “varúð meðhöndlist af gætni”.

- - --

Hvað eru eðlileg gjaldeyrisviðskipti?

Sæll Egill og þakka þér fyrir að standa með okkur, almenningi.

Á fréttamannafundinum áðan sögðu Geir og Ingibjörg að markmið númer eitt með láninu væri að koma hér á „eðlilegum“ gjaldeyrisviðskiptum. Nú spyr ég hvað eru „eðlileg“ gjaldeyrisviðskipti þegar:

1) Kreppa ríkir um allan heim – hvert landið af öðru gerir hvað sem þau geta til að bjarga sér heimafyrir.

2) Hér er allt í kaldakoli og við með látinn gjaldmiðil – steindauðann. Gætum alveg eins tekið upp mattadorpeninga eða Latabæjar gjaldmiðilinn.

Hvaða eðlileg gjaldeyrisviðskipti geta farið fram við slíkar aðstæður hér á landi?

Jú, þeir sem eiga eða geta komist yfir (t.d. tekið stór lán í ríkisbönkunum) íslenskar krónur, skipta þeim yfir í alvörupeninga strax og færi gefst. Þetta þýðir að á nokkrum vikum væri gjaldeyririnn sem við fáum að láni uppurinn og við sitjum eftir með haug af íslenskum krónum og óðaverðbólgu (kemur sér vel að eiga hjólbörur). Þeir sem geta vettlingi valdið flýja land og láta ekki sjá sig hér aftur nema sem ferðamenn í framtíðinni og lýst fyrir börnunum sínum hvað þau hafi nú einu sinni átt fallegt land!

Við sem ætlum að halda áfram að búa í þessu landi gerum þá réttlætiskröfu að nú verði settar á gjaldeyrishömlur þar til að við erum tilbúin til að ganga í EB. Ekkert frjálshyggjukaftæði lengur. Nú er enginn tími til að predika rétttrúnaðarstefnur. Nú verður hagsýni og sparnaður að víkja fyrir bruðlinu. Ef menn vilja komast út úr kreppunni og þjóðin haldi sjálfstæði sínu verður að nota meðöl sem virka, ekki svokölluð módell þegar allt er í lagi.